title: Vykonávacia smernica Komisie (EÚ) 2021/971 zo 16. júna 2021, ktorou sa mení príloha I k smernici Rady 66/401/EHS o uvádzaní osiva krmovín na trh, príloha I k smernici Rady 66/402/EHS týkajúcej sa obchodovania s osivom obilnín, príloha I k smernici Rady 2002/54/ES o obchodovaní s osivom repy, príloha I k smernici Rady 2002/55/ES o obchodovaní s osivom zelenín a príloha I k smernici Rady 2002/57/ES o uvádzaní osiva olejnín a priadnych rastlín na trh, pokiaľ ide o používanie biochemických a molekulárnych techník

text:
                  17.6.2021

                  SK

                  Úradný vestník Európskej únie

                  L 214/62

         VYKONÁVACIA SMERNICA KOMISIE (EÚ) 2021/971
         zo 16. júna 2021,
         ktorou sa mení príloha I k smernici Rady 66/401/EHS o uvádzaní osiva krmovín na trh, príloha I k smernici Rady 66/402/EHS týkajúcej sa obchodovania s osivom obilnín, príloha I k smernici Rady 2002/54/ES o obchodovaní s osivom repy, príloha I k smernici Rady 2002/55/ES o obchodovaní s osivom zelenín a príloha I k smernici Rady 2002/57/ES o uvádzaní osiva olejnín a priadnych rastlín na trh, pokiaľ ide o používanie biochemických a molekulárnych techník
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Rady 66/401/EHS zo 14. júna 1966 o uvádzaní osiva krmovín na trh (1), a najmä na jej článok 21a,
         so zreteľom na smernicu Rady 66/402/EHS zo 14. júna 1966 týkajúcu sa obchodovania s osivom obilnín (2), a najmä na jej článok 21b,
         so zreteľom na smernicu Rady 2002/54/ES z 13. júna 2002 o obchodovaní s osivom repy (3), a najmä na jej článok 27,
         so zreteľom na smernicu Rady 2002/55/ES z 13. júna 2002 o obchodovaní s osivom zelenín (4), a najmä na jej článok 45,
         so zreteľom na smernicu Rady 2002/57/ES z 13. júna 2002 o obchodovaní s osivom olejnín a priadnych rastlín (5), a najmä na jej článok 24,
         keďže:

                     (1)

                     V súlade so smernicami 66/401/EHS, 66/402/EHS, 2002/54/ES, 2002/55/ES a 2002/57/ES sa osivo príslušných druhov môže uvádzať na trh v Únii len vtedy, ak bolo preverené a certifikované úradne alebo pod úradným dohľadom v súlade s pravidlami certifikácie, pokiaľ ide o generáciu osiva vyššieho množiteľského stupňa, základného osiva alebo certifikovaného osiva.

                     (2)

                     V súlade so smernicami 66/401/EHS, 66/402/EHS, 2002/54/ES, 2002/55/ES a 2002/57/ES sa preverenie na certifikáciu zakladá na vizuálnom fenotypovom pozorovaní plodiny na poli certifikačným orgánom každého členského štátu alebo pod jeho dohľadom a v rámci úradnej následnej kontroly. Uvedené smernice však výslovne neodkazujú na použitie žiadnej inej techniky na kontrolu odrodovej pravosti na poli alebo pri následnej kontrole v súvislosti s certifikáciou, čo môže spôsobiť nejasnosť, pokiaľ ide o jej vykonávanie.

                     (3)

                     Biochemické a molekulárne techniky (ďalej len „techniky BMT“) umožňujú uvádzať informácie o genetickej štruktúre živých organizmov. Používanie techník BMT umožňuje certifikačným orgánom identifikovanie rastlinnej odrody na základe laboratórnej analýzy namiesto vizuálneho fenotypového pozorovania rastlín na poli.

                     (4)

                     Techniky BMT pri šľachtení rastlín a testovaní osiva sa rýchlo vyvíjajú a ich používanie v sektore osív je čoraz dôležitejšie. V schémach pre osivá Organizácie pre hospodársku spoluprácu a rozvoj (OECD) (6) boli stanovené postupy, opatrenia a techniky, ktoré umožňujú používanie techník BMT ako doplnkového nástroja pre poľné inšpekcie a testovanie osiva na kontrolných pozemkoch na účely fenotypového skúšania, keď existujú pochybnosti, pokiaľ ide o odrodovú pravosť osiva.

                     (5)

                     Vzhľadom na to, že používanie techník BMT uľahčuje ďalšiu analýzu osiva a rastlín, je vhodné zmeniť smernice 66/401/EHS, 66/402/EHS, 2002/54/ES, 2002/55/ES a 2002/57/ES s cieľom výslovne povoliť používanie techník BMT ako doplnkovej metódy na preverovanie pravosti príslušnej odrody v prípade, že po poľných inšpekciách a úradnej následnej kontrole zostanú určité pochybnosti. Je to potrebné na to, aby sa právo Únie prispôsobilo vývoju vedeckých a technických poznatkov a aby sa právne predpisy Únie zosúladili s uplatniteľnými medzinárodnými normami začlenenými do schém OECD pre osivá.

                     (6)

                     Smernice 66/401/EHS, 66/402/EHS, 2002/54/ES, 2002/55/ES a 2002/57/ES, s cieľom zabezpečiť ich dôsledné a systematické uplatňovanie v súlade s najaktuálnejšími vedeckými a technickými dôkazmi, by mali odkazovať len na techniky BMT uznané Medzinárodnou úniou na ochranu nových odrôd rastlín (UPOV), organizáciou OECD a Medzinárodnou asociáciou pre testovanie osív (ISTA), keďže dané organizácie v tejto súvislosti stanovujú príslušné úradne uznávané medzinárodné normy pre techniky BMT.

                     (7)

                     Príslušné prílohy k smerniciam 66/401/EHS, 66/402/EHS, 2002/54/ES, 2002/55/ES a 2002/57/ES by sa preto mali zodpovedajúcim spôsobom zmeniť s cieľom zabezpečiť jednoznačnosť, že techniky BMT sa môžu používať aj v prípade pretrvávajúcich pochybností o odrodovej pravosti osiva.

                     (8)

                     Opatrenia stanovené v tejto smernici sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TÚTO SMERNICU:

            Článok 1
            Zmeny smerníc 66/401/EHS, 66/402/EHS, 2002/54/ES, 2002/55/ES a 2002/57/ES
            Smernice 66/401/EHS, 66/402/EHS, 2002/54/ES, 2002/55/ES a 2002/57/ES sa menia takto:

                        1.

                        Príloha I k smernici 66/401/EHS sa mení v súlade s časťou A prílohy k tejto smernici.

                        2.

                        Príloha I k smernici 66/402/EHS sa mení v súlade s časťou B prílohy k tejto smernici.

                        3.

                        Príloha I k smernici 2002/54/ES sa mení v súlade s časťou C prílohy k tejto smernici.

                        4.

                        Príloha I k smernici 2002/55/ES sa mení v súlade s časťou D prílohy k tejto smernici.

                        5.

                        Príloha I k smernici 2002/57/ES sa mení v súlade s časťou E prílohy k tejto smernici.

            Článok 2
            Transpozícia

               1.   Členské štáty prijmú a uverejnia najneskôr do 31. augusta 2022 zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie týchto ustanovení.
               Tieto ustanovenia uplatňujú od 1. septembra 2022.
               Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

               2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.

            Článok 3
            Nadobudnutie účinnosti
            Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.

            Článok 4
            Adresáti
            Táto smernica je určená členským štátom.

            V Bruseli 16. júna 2021

                  Za Komisiu

                  predsedníčka

               Ursula VON DER LEYEN

            (1)  Ú. v. ES 125, 11.7.1966, s. 2298.

            (2)  Ú. v. ES 125, 11.7.1966, s. 2309.

            (3)  Ú. v. ES L 193, 20.7.2002, s. 12.

            (4)  Ú. v. ES L 193, 20.7.2002, s. 33.

            (5)  Ú. v. ES L 193, 20.7.2002, s. 74.

            (6)  Schémy OECD pre osivá; Rules and Regulation 2021, Common Rules and Regulation
            7.4.5 (Pravidlá a nariadenie 2021, spoločné pravidlá a nariadenie 7.4.5), s. 3, https://www.oecd.org/agriculture/seeds/documents/oecd-seed-schemes-rules-and-regulations.pdf, and OECD Seed Schemes; Guidelines for control plot tests and field inspection for seed crops (Usmernenia pre testovanie na kontrolných pozemkoch a poľné inšpekcie pre osivové plodiny), júl 2019, časť III, s. 31, https://www.oecd.org/agriculture/seeds/documents/guidelines-control-plot-and-field-inspection.pdf.

            PRÍLOHA
            Zmeny smerníc 66/401/EHS, 66/402/EHS, 2002/54/ES, 2002/55/ES a 2002/57/ES, ako sa uvádza v článku 1
            ČASŤ A

               Zmena prílohy I k smernici 66/401/EHS

            V prílohe I k smernici 66/401/EHS sa dopĺňa tento bod 7:

                        „7.

                        V prípade, že po vykonaní bodov 4 a 6 stále existuje pochybnosť týkajúca sa odrodovej pravosti osiva, certifikačný orgán môže na preverenie danej pravosti použiť medzinárodne uznanú a reprodukovateľnú biochemickú alebo molekulárnu techniku v súlade s platnými medzinárodnými normami.“

                  ČASŤ B

               Zmena prílohy I k smernici 66/402/EHS

            V prílohe I k smernici 66/402/EHS sa dopĺňa tento bod 8:

                        „8.

                        V prípade, že po vykonaní bodov 3 a 7 stále existuje pochybnosť týkajúca sa odrodovej pravosti osiva, certifikačný orgán môže na preverenie danej pravosti použiť medzinárodne uznanú a reprodukovateľnú biochemickú alebo molekulárnu techniku v súlade s platnými medzinárodnými normami.“

                  ČASŤ C

               Zmena prílohy I k smernici 2002/54/ES

            V časti A. Plodina v prílohe I k smernici 2002/54/ES sa medzi body 5 a 6 vkladá tento bod 5a:

                        „5a.

                        V prípade, že po vykonaní bodov 2 až 5 stále existuje pochybnosť týkajúca sa odrodovej pravosti osiva, certifikačný orgán môže na preverenie danej pravosti použiť medzinárodne uznanú a reprodukovateľnú biochemickú alebo molekulárnu techniku v súlade s platnými medzinárodnými normami.“

                  ČASŤ D

               Zmena prílohy I k smernici 2002/55/ES

            V prílohe I k smernici 2002/55/ES sa medzi body 3 a 4 vkladá tento bod 3a:

                        „3 a.

                        V prípade, že po vykonaní bodov 1, 2 a 3 stále existuje pochybnosť týkajúca sa odrodovej pravosti osiva, certifikačný orgán môže na preverenie danej pravosti použiť medzinárodne uznanú a reprodukovateľnú biochemickú alebo molekulárnu techniku v súlade s platnými medzinárodnými normami.“

                  ČASŤ E

               Zmena prílohy I k smernici 2002/57/ES

            V prílohe I k smernici 2002/57/ES sa medzi body 3 a 4 vkladá tento bod 3a:

                        „3 a.

                        V prípade, že po vykonaní bodov 1 a 3 stále pretrváva pochybnosť týkajúca sa odrodovej pravosti osiva, certifikačný orgán môže na preverenie danej pravosti použiť medzinárodne uznanú a reprodukovateľnú biochemickú alebo molekulárnu techniku v súlade s platnými medzinárodnými normami.“


title: Smernica Európskeho parlamentu a Rady (EÚ) 2022/211 zo 16. februára 2022, ktorou sa mení rámcové rozhodnutie Rady 2002/465/SVV, pokiaľ ide o jeho zosúladenie s pravidlami Únie o ochrane osobných údajov

text:
                  18.2.2022

                  SK

                  Úradný vestník Európskej únie

                  L 37/1

         SMERNICA EURÓPSKEHO PARLAMENTU A RADY (EÚ) 2022/211
         zo 16. februára 2022,
         ktorou sa mení rámcové rozhodnutie Rady 2002/465/SVV, pokiaľ ide o jeho zosúladenie s pravidlami Únie o ochrane osobných údajov
         EURÓPSKY PARLAMENT A RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 16 ods. 2,
         so zreteľom na návrh Európskej komisie,
         po postúpení návrhu legislatívneho aktu národným parlamentom,
         konajúc v súlade s riadnym legislatívnym postupom (1),
         keďže:

                     (1)

                     Podľa článku 62 ods. 6 smernice Európskeho parlamentu a Rady (EÚ) 2016/680 (2) má Komisia preskúmať právne akty prijaté Úniou, iné než uvedená smernica, ktorými sa upravuje spracúvanie osobných údajov príslušnými orgánmi na účely stanovené v článku 1 ods. 1 uvedenej smernice. Účelom uvedeného preskúmania je posúdiť potrebu zosúladiť uvedené právne akty s uvedenou smernicou a podľa potreby predložiť potrebné návrhy na ich zmenu s cieľom zabezpečiť konzistentný prístup k ochrane osobných údajov v rozsahu pôsobnosti uvedenej smernice. Uvedené preskúmanie viedlo k identifikácii rámcového rozhodnutia Rady 2002/465/SVV (3) ako jedného z právnych aktov, ktoré sa majú zmeniť.

                     (2)

                     Spracúvanie osobných údajov podľa rámcového rozhodnutia 2002/465/SVV zahŕňa spracúvanie, výmenu a následné použitie relevantných informácií na účely stanovené v článku 82 Zmluvy o fungovaní Európskej únie (ďalej len „ZFEÚ“). V záujme konzistentnosti a účinnej ochrany osobných údajov by spracúvanie osobných údajov podľa rámcového rozhodnutia 2002/465/SVV malo byť v súlade so smernicou (EÚ) 2016/680. Malo by byť možné, aby sa osobné údaje obsiahnuté v informáciách, ktoré zákonným spôsobom získal spoločný vyšetrovací tím, spracúvali na iné účely, než na ktoré bol tím zostavený, ako sú napríklad následné trestné alebo súvisiace správne alebo občianskoprávne konania či parlamentná kontrola, jedine v súlade s podmienkami stanovenými v smernici (EÚ) 2016/680. Takéto spracúvanie osobných údajov by sa malo vykonávať len v súlade s podmienkami stanovenými v smernici (EÚ) 2016/680 vrátane toho, že má byť vykonané v súlade s právom Únie alebo právom členského štátu a má byť nevyhnutné a primerané svojmu účelu.

                     (3)

                     V súlade s článkom 6a Protokolu č. 21 o postavení Spojeného kráľovstva a Írska s ohľadom na priestor slobody, bezpečnosti a spravodlivosti, ktorý je pripojený k Zmluve o Európskej únii (ďalej len „Zmluva o EÚ“) a ZFEÚ, je Írsko viazané rámcovým rozhodnutím 2002/465/SVV, a preto sa zúčastňuje na prijatí tejto smernice.

                     (4)

                     V súlade s článkami 1, 2 a 2a Protokolu č. 22 o postavení Dánska, ktorý je pripojený k Zmluve o EÚ a ZFEÚ, sa Dánsko nezúčastňuje na prijatí tejto smernice, nie je ňou viazané ani nepodlieha jej uplatňovaniu.

                     (5)

                     V súlade s článkom 42 ods. 1 nariadenia Európskeho parlamentu a Rady (EÚ) 2018/1725 (4) sa konzultovalo s európskym dozorným úradníkom pre ochranu údajov, ktorý vydal 10. marca 2021 svoje stanovisko.

                     (6)

                     Rámcové rozhodnutie 2002/465/SVV by sa preto malo zodpovedajúcim spôsobom zmeniť,

               PRIJALI TÚTO SMERNICU:

            Článok 1
            Zmena rámcového rozhodnutia 2002/465/SVV
            V článku 1 ods. 10 rámcového rozhodnutia 2002/465/SVV sa dopĺňa tento pododsek:

               „Pokiaľ informácie použité na účely uvedené v prvom pododseku písm. b), c) a d) obsahujú osobné údaje, tieto sa spracúvajú jedine v súlade so smernicou Európskeho parlamentu a Rady (EÚ) 2016/680 (*), a najmä s jej článkom 4 ods. 2 a článkom 9 ods. 1 a 3.

            Článok 2
            Transpozícia

               1.   Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou do 11. marca 2023. Bezodkladne o tom informujú Komisiu.
               Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

               2.   Členské štáty oznámia Komisii znenie opatrení vnútroštátneho práva, ktoré prijmú v oblasti pôsobnosti tejto smernice.

            Článok 3
            Nadobudnutie účinnosti
            Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.

            Článok 4
            Adresáti
            Táto smernica je určená členským štátom v súlade so zmluvami.

            V Štrasburgu 16. februára 2022

                  Za Európsky parlament

                  predseda

               R. METSOLA

                  Za Radu

                  predseda

               C. BEAUNE

            (1)  Pozícia Európskeho parlamentu zo 14. decembra 2021 (zatiaľ neuverejnená v úradnom vestníku) a rozhodnutie Rady z 25. januára 2022.

            (2)  Smernica Európskeho parlamentu a Rady (EÚ) 2016/680 z 27. apríla 2016 o ochrane fyzických osôb pri spracúvaní osobných údajov príslušnými orgánmi na účely predchádzania trestným činom, ich vyšetrovania, odhaľovania alebo stíhania alebo na účely výkonu trestných sankcií a o voľnom pohybe takýchto údajov a o zrušení rámcového rozhodnutia Rady 2008/977/SVV (Ú. v. EÚ L 119, 4.5.2016, s. 89).

            (3)  Rámcové rozhodnutie Rady 2002/465/SVV z 13. júna 2002 o spoločných vyšetrovacích tímoch (Ú. v. ES L 162, 20.6.2002, s. 1).

            (4)  Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).


title: Smernica Rady (EÚ) 2020/2020 zo 7. decembra 2020, ktorou sa mení smernica 2006/112/ES, pokiaľ ide o dočasné opatrenia týkajúce sa dane z pridanej hodnoty uplatniteľnej na vakcíny proti ochoreniu COVID-19 a na diagnostické zdravotnícke pomôcky in vitro pre ochorenie COVID-19, prijaté v reakcii na pandémiu ochorenia COVID-19

text:
                  11.12.2020

                  SK

                  Úradný vestník Európskej únie

                  L 419/1

         SMERNICA RADY (EÚ) 2020/2020
         zo 7. decembra 2020,
         ktorou sa mení smernica 2006/112/ES, pokiaľ ide o dočasné opatrenia týkajúce sa dane z pridanej hodnoty uplatniteľnej na vakcíny proti ochoreniu COVID-19 a na diagnostické zdravotnícke pomôcky in vitro pre ochorenie COVID-19, prijaté v reakcii na pandémiu ochorenia COVID-19
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 113,
         so zreteľom na návrh Európskej komisie,
         po postúpení návrhu legislatívneho aktu národným parlamentom,
         so zreteľom na stanovisko Európskeho parlamentu (1),
         so zreteľom na stanovisko Európskeho hospodárskeho a sociálneho výboru (2),
         konajúc v súlade s mimoriadnym legislatívnym postupom,
         keďže:

                     (1)

                     Svetová zdravotnícka organizácia (ďalej len „WHO“) vyhlásila 30. januára 2020 výskyt ochorenia COVID-19 za „ohrozenie verejného zdravia medzinárodného významu“ a 11. marca 2020 ho označila za pandémiu.

                     (2)

                     Únia spojila sily s WHO a skupinou globálnych aktérov v bezprecedentnom úsilí o globálnu solidaritu v boji proti pandémii. Cieľom uvedeného úsilia je podporiť vývoj a spravodlivú distribúciu diagnostických zdravotníckych pomôcok in vitro, liečebných postupov a vakcín potrebných na kontrolu ochorenia COVID-19 a boj proti nemu.

                     (3)

                     Vzhľadom na alarmujúci nárast počtu prípadov ochorenia COVID-19 v členských štátoch Komisia vo svojom oznámení zo 17. júna 2020 navrhla stratégiu EÚ v oblasti vakcín proti ochoreniu COVID-19. Cieľom uvedenej stratégie má byť urýchlenie vývoja, výroby a nasadenia vakcín proti vírusu s cieľom pomôcť chrániť obyvateľstvo Únie. Hoci je najpravdepodobnejšie, že trvalé riešenie pandémie prinesie až účinná a bezpečná vakcína proti ochoreniu COVID-19, testovanie je nevyhnutné na zamedzenie šíreniu pandémie.

                     (4)

                     Komisia prijala v oblasti dane z pridanej hodnoty (ďalej len „DPH“) mimoriadne opatrenia na pomoc obetiam pandémie. Komisia prijala 3. apríla 2020 rozhodnutie (EÚ) 2020/491 (3), ktorým sa členským štátom umožňuje dočasne oslobodiť životne dôležitý tovar potrebný na boj proti následkom výskytu ochorenia COVID-19 vrátane diagnostických zdravotníckych pomôcok in vitro pre ochorenie COVID-19 od DPH a dovozných ciel. Uvedené rozhodnutie sa však vzťahuje len na dovoz, a nie na dodania v rámci Spoločenstva alebo vnútroštátne dodania.

                     (5)

                     Smernica Rady 2006/112/ES (4) obsahuje nástroje, ktoré členským štátom umožňujú čiastočne zmierniť náklady na očkovanie a testovanie v súvislosti s ochorením COVID-19, najmä prostredníctvom oslobodenia od DPH bez možnosti odpočítania v prípade hospitalizácie a zdravotnej starostlivosti a zníženej sadzby DPH pre vakcíny. Uvedená smernica však členským štátom neumožňuje uplatňovať zníženú sadzbu DPH na dodanie diagnostických zdravotníckych pomôcok in vitro pre ochorenie COVID-19 alebo poskytovanie služieb úzko súvisiacich s takýmito pomôckami. Rovnako členským štátom neumožňuje poskytovať oslobodenie od dane s možnosťou odpočítania DPH zaplatenej na predchádzajúcom stupni na dodanie vakcín proti ochoreniu COVID-19 a diagnostických zdravotníckych pomôcok in vitro pre ochorenie COVID-19 ani na poskytovanie služieb úzko súvisiacich s takýmito vakcínami a pomôckami.

                     (6)

                     Komisia v roku 2018 predložila návrh na zmenu smernice 2006/112/ES, pokiaľ ide o sadzby DPH (ďalej len „návrh z roku 2018“). V prípade jeho prijatia Radou by okrem iného umožnil členským štátom za určitých podmienok uplatňovať zníženú sadzbu na dodanie diagnostických zdravotníckych pomôcok in vitro pre ochorenie COVID-19, ako aj na poskytovanie služieb úzko súvisiacich s takýmito pomôckami. Návrh z roku 2018 by okrem toho umožnil členským štátom za určitých podmienok poskytovať oslobodenie od dane s možnosťou odpočítania DPH zaplatenej na predchádzajúcom stupni v súvislosti s dodaním vakcín proti ochoreniu COVID-19 a diagnostických zdravotníckych pomôcok in vitro pre ochorenie COVID-19, ako aj v súvislosti s poskytovaním služieb úzko súvisiacich s takýmito vakcínami a pomôckami. Návrh z roku 2018 by členským štátom umožnil uplatňovať uvedené sadzby, ak z takéhoto dodania má prospech len konečný spotrebiteľ a ak sa sleduje cieľ všeobecného záujmu.

                     (7)

                     Keďže sa však na prijatie návrhu z roku 2018 v Rade ešte len čaká, s cieľom prispôsobiť smernicu 2006/112/ES mimoriadnym okolnostiam spôsobeným pandémiou ochorenia COVID-19 je potrebné prijať okamžité opatrenia. Cieľom takýchto opatrení je zabezpečiť, aby bolo dodanie vakcín proti ochoreniu COVID-19 a diagnostických zdravotníckych pomôcok in vitro pre ochorenie COVID-19, ako aj poskytovanie služieb úzko súvisiacich s takýmito vakcínami a pomôckami v Únii cenovo dostupnejšie čo najskôr.

                     (8)

                     Na uvedený účel by členské štáty mali mať možnosť uplatňovať na dodanie diagnostických zdravotníckych pomôcok in vitro pre ochorenie COVID-19 a na poskytovanie služieb úzko súvisiacich s takýmito pomôckami zníženú sadzbu DPH alebo poskytovať na dodanie vakcín proti ochoreniu COVID-19 a diagnostických zdravotníckych pomôcok in vitro pre ochorenie COVID-19 schválených Komisiou alebo členskými štátmi, ako aj na poskytovanie služieb úzko súvisiacich s takýmito vakcínami a pomôckami oslobodenie od dane s možnosťou odpočítania DPH zaplatenej na predchádzajúcom stupni.

                     (9)

                     Možnosť uplatňovať zníženú sadzbu DPH na dodanie diagnostických zdravotníckych pomôcok in vitro pre ochorenie COVID-19 a na poskytovanie služieb úzko súvisiacich s takýmito pomôckami alebo poskytovať na dodanie vakcín proti ochoreniu COVID-19 a diagnostických zdravotníckych pomôcok in vitro pre ochorenie COVID-19 a na poskytovanie služieb úzko súvisiacich s takýmito vakcínami a pomôckami oslobodenie od dane s možnosťou odpočítania DPH zaplatenej na predchádzajúcom stupni, by mala byť časovo obmedzená. Uvedená možnosť by sa mala poskytnúť len počas trvania mimoriadnych okolností spôsobených pandémiou ochorenia COVID-19. Vzhľadom na neistotu týkajúcu sa trvania uvedených mimoriadnych okolností by možnosť uplatňovať zníženú alebo nulovú sadzbu DPH alebo poskytnúť oslobodenie od dane s možnosťou odpočítania DPH zaplatenej na predchádzajúcom stupni na takéto dodania mala existovať do 31. decembra 2022. Pred skončení uvedeného obdobia by sa možnosť uplatňovať zníženie alebo poskytovať oslobodenie od dane mala preskúmať vo svetle situácie súvisiacej s pandémiou a v prípade potreby by malo byť možné uvedené obdobie predĺžiť. Ak by sa návrh z roku 2018 prijal a začal sa uplatňovať pred skončením uvedeného obdobia, tieto dočasné opatrenia, ktorých cieľom je prispôsobenie smernice 2006/112/ES pandémii ochorenia COVID-19, by už viac neslúžili svojmu účelu.

                     (10)

                     Keďže cieľ tejto smernice, ktorým je zabezpečiť čo najskôr, aby bolo dodanie vakcín proti ochoreniu COVID-19 a diagnostických zdravotníckych pomôcok in vitro pre ochorenie COVID-19, ako aj poskytovanie služieb úzko súvisiacich s takýmito vakcínami a pomôckami, v Únii cenovo dostupnejšie, nie je možné uspokojivo dosiahnuť na úrovni členských štátov, ale z dôvodov rozsahu a dôsledkov opatrení ho možno lepšie dosiahnuť na úrovni Únie, môže Únia prijať opatrenia v súlade so zásadou subsidiarity podľa článku 5 Zmluvy o Európskej únii. V súlade so zásadou proporcionality podľa uvedeného článku táto smernica neprekračuje rámec nevyhnutný na dosiahnutie týchto cieľov.

                     (11)

                     Smernica 2006/112/ES by sa preto mala zodpovedajúcim spôsobom zmeniť.

                     (12)

                     Vzhľadom na pandémiu ochorenia COVID-19 a naliehavosť adresovať súvisiacu krízu v oblasti verejného zdravia sa považuje za vhodné uplatniť výnimku z osemtýždňovej lehoty uvedenej v článku 4 Protokolu č. 1 o úlohe národných parlamentov v Európskej únii, ktorý je pripojený k Zmluve o Európskej únii, Zmluve o fungovaní Európskej únie a Zmluve o založení Európskeho spoločenstva pre atómovú energiu.

                     (13)

                     Táto smernica by mala z dôvodu naliehavosti situácie súvisiacej s pandémiou ochorenia COVID-19 nadobudnúť účinnosť dňom nasledujúcim po jej uverejnení v Úradnom vestníku Európskej únie,

               PRIJALA TÚTO SMERNICU:

            Článok 1
            V smernici 2006/112/ES sa vkladá tento článok:

                  „Článok 129a

                     1.   Členské štáty môžu prijať jedno z týchto opatrení:

                                 a)

                                 uplatňovať zníženú sadzbu na dodanie diagnostických zdravotníckych pomôcok in vitro pre ochorenie COVID-19 a na poskytovanie služieb úzko súvisiacich s týmito pomôckami;

                                 b)

                                 poskytovať oslobodenie od dane s možnosťou odpočítania DPH zaplatenej na predchádzajúcom stupni na dodanie diagnostických zdravotníckych pomôcok in vitro pre ochorenie COVID-19 a na poskytovanie služieb úzko súvisiacich s týmito pomôckami.

                           Nárok na opatrenia stanovené v prvom pododseku vzniká iba pri diagnostických zdravotníckych pomôckach in vitro pre ochorenie COVID-19, ktoré sú v súlade s uplatniteľnými požiadavkami stanovenými v smernici Európskeho parlamentu a Rady 98/79/EC (*) alebo v nariadení Európskeho parlamentu a Rady (EÚ) 2017/746 (**) a v iných uplatniteľných právnych predpisoch Únie.

                     2.   Členské štáty môžu poskytovať na dodanie vakcín proti ochoreniu COVID-19 a na poskytovanie služieb úzko súvisiacich s týmito vakcínami oslobodenie od dane s možnosťou odpočítania DPH zaplatenej na predchádzajúcom stupni.
                     Nárok na oslobodenie od dane stanovené v prvom pododseku vzniká len pri vakcínach proti ochorenie COVID-19 schválených Komisiou alebo členskými štátmi.

                     3.   Tento článok sa uplatňuje do 31. decembra 2022.

            Článok 2

               1.   Ak sa členské štáty rozhodnú uplatňovať zníženú sadzbu alebo poskytovať oslobodenie od dane uvedené v článku 1, uvedú priamo v zákonoch, iných právnych predpisoch a správnych opatreniach, ktoré prijali a uverejnili a ktoré sú potrebné na dosiahnutie súladu s touto smernicou, alebo pri ich úradnom uverejnení, odkaz na túto smernicu. Podrobnosti o odkaze a jeho znenie upravia členské štáty.

               2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice, do dvoch mesiacov od ich prijatia.

            Článok 3
            Táto smernica nadobúda účinnosť dňom nasledujúcim po jej uverejnení v Úradnom vestníku Európskej únie.

            Článok 4
            Táto smernica je určená členským štátom.

            V Bruseli 7. decembra 2020

                  Za Radu

                  predseda

               M. ROTH

            (1)  Stanovisko z 26. novembra 2020 (zatiaľ neuverejnené v úradnom vestníku).

            (2)  Stanovisko z 2. decembra 2020 (zatiaľ neuverejnené v úradnom vestníku).

            (3)  Rozhodnutie Komisie (EÚ) 2020/491 z 3. apríla 2020 o oslobodení od dovozných ciel a od DPH pri dovoze, ktoré sa povoľuje v prípade tovaru potrebného na boj proti následkom šírenia ochorenia COVID-19 počas roku 2020 (Ú. v. EÚ L 103I 3.4.2020, s. 1).

            (4)  Smernica Rady 2006/112/ES z 28. novembra 2006 o spoločnom systéme dane z pridanej hodnoty (Ú. v. EÚ L 347, 11.12.2006, s. 1).


title: Smernica Komisie (EÚ) 2020/2088 z 11. decembra 2020, ktorou sa mení príloha II k smernici Európskeho parlamentu a Rady 2009/48/ES, pokiaľ ide o označenie alergických vonných látok v hračkách (Text s významom pre EHP)

text:
                  15.12.2020

                  SK

                  Úradný vestník Európskej únie

                  L 423/53

         SMERNICA KOMISIE (EÚ) 2020/2088
         z 11. decembra 2020,
         ktorou sa mení príloha II k smernici Európskeho parlamentu a Rady 2009/48/ES, pokiaľ ide o označenie alergických vonných látok v hračkách
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady 2009/48/ES z 18. júna 2009 o bezpečnosti hračiek (1), a najmä na jej článok 46 ods. 1 prvý pododsek písm. b),
         keďže:

                     (1)

                     V smernici 2009/48/ES sa stanovuje všeobecná povinnosť uviesť na hračke, pripevnenom štítku, na obale alebo v sprievodnom letáku, ak boli pridané do hračky, mená 11 alergénnych vonných látok, ak koncentrácie uvedených vonných látok prevyšujú 100 mg/kg v hračke alebo v jej častiach. Tieto alergénne vonné látky sú uvedené v tabuľke v časti III bode 11 treťom odseku prílohy II k uvedenej smernici.

                     (2)

                     Vedecký výbor pre bezpečnosť spotrebiteľov (VVBS), ktorý pomáha Komisii ako nezávislý orgán na posudzovanie rizík v oblasti kozmetických výrobkov, konštatuje vo svojom stanovisku z 26. a 27. júna 2012 (2), že kontaktná alergia na vonné látky je v Európe bežným, závažným a relevantným problémom a že k expozícii voči vonným látkam dochádza pri používaní iných spotrebných výrobkov, ako napríklad hračiek. VVBS takisto poznamenal, že v posledných rokoch je trendom pridávať vonné chemikálie do mnohých typov spotrebných výrobkov, ako napríklad do detských hračiek, čo môže v značnej miere prispieť k vystaveniu spotrebiteľa vonným látkam transdermálnou cestou. VVBS dodal, že spotrebiteľ je vystavený účinkom vonných látok zo širokej škály kozmetických výrobkov, iných spotrebných výrobkov, liečiv a pracovných expozícií, a že všetky uvedené expozície sú dôležité v kontexte kontaktnej alergie, keďže kritickou nie je príčina expozície, ale kumulatívna dávka na jednotku plochy. V stanovisku je uvedených niekoľko potvrdených kontaktných alergénov pre ľudí v tabuľke 13-1.

                     (3)

                     Prieskum o alergénnych látkach vo výrobkoch pre deti, ktorý vykonala Agentúra na ochranu životného prostredia v Dánsku (3), poukázal na prítomnosť alergénnych vonných látok v hračkách, konkrétne modelovacích hmotách, slizoch, bábike, medvedíkovi a v gumičkách.

                     (4)

                     Expertná skupina pre bezpečnosť hračiek poskytuje Komisii poradenstvo pri vypracúvaní legislatívnych návrhov a iniciatív v oblasti politiky bezpečnosti hračiek. Poslaním jej podskupiny pre chemické látky v hračkách (podskupina pre chemické látky) je poskytovať poradenstvo s ohľadom na chemické látky, ktoré by sa mohli používať v hračkách.

                     (5)

                     Expertná skupina pre bezpečnosť hračiek na svojom zasadnutí, ktoré sa konalo 13. septembra 2019 (4) pripomenula, že alergénna látka je vždy alergénna bez ohľadu na to, či je prítomná v kozmetických výrobkoch alebo v hračkách. Táto tzv. vnútorná vlastnosť látky je nezávislá od použitia látky, a preto je prítomná bez ohľadu na to, či sa alergénna látka používa v kozmetických výrobkoch alebo v hračkách. Expertná skupina následne dospela k záveru, že alergénna látka, ktorá predstavuje riziko v kozmetických výrobkoch, by rovnako mohla predstavovať riziko aj v hračkách. Preto zdôraznila dôležitosť úplného zohľadnenia stanovísk VVBS a predchádzajúcich výborov k alergénnym vonným látkam v kozmetických výrobkoch pri regulácii alergénnych vonných látok v hračkách.

                     (6)

                     Na zasadnutí podskupiny pre chemické látky 3. mája 2018 (5) väčšina jej členov dospela k záveru, že potvrdené kontaktné alergény pre ľudí uvedené v tabuľke 13-1 v stanovisku VVBS z 26. a 27. júna 2012 by sa mali doplniť do zoznamu alergénnych vonných látok, ktoré sa musia uviesť na hračke, pripevnenom štítku, na obale alebo v sprievodnom letáku, uvedeného v časti III bode 11 treťom odseku prílohy II k smernici 2009/48/ES.

                     (7)

                     Expertná skupina pre bezpečnosť hračiek potvrdila 13. septembra 2019 závery podskupiny pre chemické látky.

                     (8)

                     Expertná skupina pre bezpečnosť hračiek na svojom zasadnutí 13. septembra 2019 uviedla, že položka 4 v tabuľke v časti III bode 11 treťom odseku prílohy II k smernici 2009/48/ES, týkajúca sa Citronelolu, číslo CAS 106-22-9, sa vzťahuje len na zmes dvoch enantiomérnych foriem Citronelolu. Podľa expertnej skupiny by sa však požiadavky na označovanie mali vzťahovať aj na dve samostatné enantiomérne formy uvedené ako číslo CAS 1117-61-9 a 7540-51-4 v tabuľke 13-1 stanoviska VVBS z 26. a 27. júna 2012.

                     (9)

                     Vzhľadom na stanovisko VVBS z 26. a 27. júna 2012 a na odporúčanie expertnej skupiny pre bezpečnosť hračiek z 13. septembra 2019 by mali alergénne vonné látky uvedené v tabuľke 13-1 stanoviska VVBS z 26. a 27. júna 2012 podliehať požiadavkám na označovanie, keď sú prítomné v hračkách. Vonné látky, ktoré ešte nepodliehajú zákazu alebo požiadavke na označovanie, stanovenej v smernici 2009/48/ES, by sa preto mali zahrnúť do tabuľky v časti III bode 11 treťom odseku prílohy II k uvedenej smernici.

                     (10)

                     Smernica 2009/48/ES by sa preto mala zodpovedajúcim spôsobom zmeniť.

                     (11)

                     Opatrenia stanovené v tejto smernici sú v súlade so stanoviskom výboru zriadeného podľa článku 47 ods. 1 smernice 2009/48/ES,

               PRIJALA TÚTO SMERNICU:

            Článok 1
            Príloha II k smernici 2009/48/ES sa mení v súlade s prílohou k tejto smernici.

            Článok 2

               1.   Členské štáty prijmú a uverejnia najneskôr do 4. júla 2022 zákony, iné právne predpisy a správne opatrenia potrebné na dosiahnutie súladu s touto smernicou. Bezodkladne oznámia Komisii znenie týchto ustanovení.
               Tieto ustanovenia uplatňujú od 5. júla 2022.
               Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

               2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.

            Článok 3
            Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.

            Článok 4
            Táto smernica je určená členským štátom.

            V Bruseli 11. decembra 2020

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 170, 30.6.2009, s. 1.

            (2)  Stanovisko Vedeckého výboru pre bezpečnosť spotrebiteľov k vonným alergénom v kozmetických výrobkoch, 26 – 27. júna 2012 (SCSS/1459/11).http://ec.europa.eu/health/scientific_committees/consumer_safety/docs/sccs_o_102.pdf

            (3)  Ministerstvo životného prostredia a potravinárstva v Dánsku – Agentúra na ochranu životného prostredia. Prieskum o alergénnych látkach vo výrobkoch pre deti – hračky a kozmetické výrobky. Prieskum o chemických látkach v spotrebných výrobkoch č. 148, 2016.
         https://www2.mst.dk/Udgiv/publications/2016/08/978-87-93529-00-7.pdf

            (4)  Zápisnica zo zasadnutia expertnej skupiny pre bezpečnosť hračiek z 13. septembra 2019.https://ec.europa.eu/transparency/regexpert/index.cfm?do=groupDetail.groupMeeting&meetingId=17996

            (5)  Zápisnica zo zasadnutia podskupiny pre chemické látky expertnej skupiny pre bezpečnosť hračiek z 3. mája 2018.https://ec.europa.eu/transparency/regexpert/index.cfm?do=groupDetail.groupMeetingDoc&docid=19025.

            PRÍLOHA
            V časti III bode 11 treťom odseku prílohy II sa tabuľka mení takto:

                        1.

                        položka 4 sa nahrádza takto:

                                    č.

                                    Názov alergénnej vonnej látky

                                    Číslo CAS

                                    „(4)

                                    Citronelol

                                    106-22-9; 1117-61-9; 7540-51-4“;

                        2.

                        dopĺňajú sa tieto položky:

                                    č.

                                    Názov alergénnej vonnej látky

                                    Číslo CAS

                                    „(12)

                                    Acetylcedrén

                                    32388-55-9

                                    (13)

                                    Pentyl-2-hydroxybenzoát (Amyl salicylate)

                                    2050-08-0

                                    (14)

                                    trans-Anetol

                                    4180-23-8

                                    (15)

                                    Benzaldehyd

                                    100-52-7

                                    (16)

                                    Gáfor

                                    76-22-2; 464-49-3

                                    (17)

                                    Karvón

                                    99-49-0; 6485-40-1; 2244-16-8

                                    (18)

                                    Beta-karyofylén (ox.)

                                    87-44-5

                                    (19)

                                    Rose ketone-4 (Damaskenón)

                                    23696-85-7

                                    (20)

                                    ALFA-Damaskón (TMCHB)

                                    43052-87-5; 23726-94-5

                                    (21)

                                    cis-beta-Damaskón

                                    23726-92-3

                                    (22)

                                    delta-Damaskón

                                    57378-68-4

                                    (23)

                                    Dimetylbenzyl karbinyl acetát (DMBCA)

                                    151-05-3

                                    (24)

                                    Hexadekanolaktón

                                    109-29-5

                                    (25)

                                    Hexametylindenopyrán

                                    1222-05-5

                                    (26)

                                    (DL)-Limonene

                                    138-86-3

                                    (27)

                                    Linalyl-acetát

                                    115-95-7

                                    (28)

                                    Mentol

                                    1490-04-6; 89-78-1; 2216-51-5

                                    (29)

                                    Metyl-2-hydroxybenzoát

                                    119-36-8

                                    (30)

                                    3-metyl-5-(2,2,3-trimetylcyklopent-3-én-1-yl)pent-4-én-2-ol

                                    67801-20-1

                                    (31)

                                    ALFA-pinén

                                    80-56-8

                                    (32)

                                    Beta-pinén

                                    127-91-3

                                    (33)

                                    Propylidén ftalid

                                    17369-59-4

                                    (34)

                                    Salicylaldehyd

                                    90-02-8

                                    (35)

                                    alfa-Santalol

                                    115-71-9

                                    (36)

                                    beta-Santalol

                                    77-42-9

                                    (37)

                                    Sklareol

                                    515-03-7

                                    (38)

                                    alfa-Terpineol

                                    10482-56-1; 98-55-5

                                    (39)

                                    Terpineol (zmes izomérov)

                                    8000-41-7

                                    (40)

                                    Terpinolén

                                    586-62-9

                                    (41)

                                    Tetrametyl acetyloktahydro naftalény

                                    54464-57-2; 54464-59-4; 68155-66-8; 68155-67-9

                                    (42)

                                    Trimetylbenzénpropanol (majantol)

                                    103694-68-4

                                    (43)

                                    Vanilín

                                    121-33-5

                                    (44)

                                    olej z Cananga odorata a Ylang-ylang

                                    83863-30-3; 8006-81-3

                                    (45)

                                    olej z kôry Cedrus Atlantica

                                    92201-55-3; 8000-27-9

                                    (46)

                                    olej z listov Cinnamomum cassia

                                    8007-80-5

                                    (47)

                                    olej z kôry Cinnamomum zeylanicum

                                    84649-98-9

                                    (48)

                                    olej z kvetov Citrus aurantium amara

                                    8016-38-4

                                    (49)

                                    olej z kôry Citrus aurantium amara

                                    72968-50-4

                                    (50)

                                    vylisovaný olej z kôry Citrus bergamia

                                    89957-91-5

                                    (51)

                                    vylisovaný olej z kôry Citrus limonum

                                    84929-31-7

                                    (52)

                                    vylisovaný olej z kôry Citrus sinensis (syn.: Aurantium dulcis)

                                    97766-30-8; 8028-48-6

                                    (53)

                                    oleje z Cymbopogon citratus/schoenanthus

                                    89998-14-1; 8007-02-01; 89998-16-3

                                    (54)

                                    olej z listov Eucalyptus spp.

                                    92502-70-0; 8000-48-4

                                    (55)

                                    olej z listov/kvetov Eugenia caryophyllus

                                    8000-34-8

                                    (56)

                                    Jasminum grandiflorum/officinale

                                    84776-64-7; 90045-94-6; 8022-96-6

                                    (57)

                                    Juniperus virginiana

                                    8000-27-9; 85085-41-2

                                    (58)

                                    olej z plodov Laurus nobilis

                                    8007-48-5

                                    (59)

                                    olej z listov Laurus nobilis

                                    8002-41-3

                                    (60)

                                    olej zo semien Laurus nobilis

                                    84603-73-6

                                    (61)

                                    Lavandula hybrida

                                    91722-69-9

                                    (62)

                                    Lavandula officinalis

                                    84776-65-8

                                    (63)

                                    Mentha piperita

                                    8006-90-4; 84082-70-2

                                    (64)

                                    Mentha spicata

                                    84696-51-5

                                    (65)

                                       Narcissus spp.

                                    Rôzne, vrátane 90064-25-8

                                    (66)

                                    Pelargonium graveolens

                                    90082-51-2; 8000-46-2

                                    (67)

                                    Pinus mugo

                                    90082-72-7

                                    (68)

                                    Pinus pumila

                                    97676-05-6

                                    (69)

                                    Pogostemon cablin

                                    8014-09-3; 84238-39-1

                                    (70)

                                    olej z kvetov ruže (Rosa spp.)

                                    Rôzne, vrátane 8007-01-0, 93334-48-6, 84696-47-9, 84604-12-6, 90106-38-0, 84604-13-7, 92347-25-6

                                    (71)

                                    Santalum album

                                    84787-70-2; 8006-87-9

                                    (72)

                                    Terpentínový olej

                                    8006-64-2; 9005-90-7; 8052-14-0“.


title: Smernica Komisie (EÚ) 2020/2089 z 11. decembra 2020, ktorou sa mení príloha II k smernici Európskeho parlamentu a Rady 2009/48/ES, pokiaľ ide o zákaz alergických vonných látok v hračkách (Text s významom pre EHP)

text:
                  15.12.2020

                  SK

                  Úradný vestník Európskej únie

                  L 423/58

         SMERNICA KOMISIE (EÚ) 2020/2089
         z 11. decembra 2020,
         ktorou sa mení príloha II k smernici Európskeho parlamentu a Rady 2009/48/ES, pokiaľ ide o zákaz alergických vonných látok v hračkách
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady 2009/48/ES z 18. júna 2009 o bezpečnosti hračiek (1), a najmä na jej článok 46 ods. 1 prvý pododsek písm. b),
         keďže:

                     (1)

                     V smernici 2009/48/ES sa stanovuje všeobecný zákaz 55 alergénnych vonných látok v hračkách, uvedených v časti III bode 11 prvom odseku prílohy II k uvedenej smernici s cieľom chrániť deti pred alergiami, ktoré tieto vonné látky môžu spôsobiť, keď sa používajú v hračkách.

                     (2)

                     Vedecký výbor pre bezpečnosť spotrebiteľov (VVBS), ktorý pomáha Komisii ako nezávislý orgán na posudzovanie rizík v oblasti kozmetických výrobkov, konštatuje vo svojom stanovisku z 26. a 27. júna 2012 (2), že kontaktná alergia na vonné látky je v Európe bežným, závažným a relevantným problémom a že k expozícii voči vonným látkam dochádza pri používaní iných spotrebných výrobkov, ako napríklad hračiek. VVBS takisto poznamenal, že v posledných rokoch je trendom pridávať vonné chemikálie do mnohých typov spotrebných výrobkov, ako napríklad do detských hračiek, čo môže v značnej miere prispieť k vystaveniu spotrebiteľa vonným látkam transdermálnou cestou. VVBS dodal, že spotrebiteľ je vystavený účinkom vonných látok zo širokej škály kozmetických výrobkov, iných spotrebných výrobkov, liečiv a pracovných expozícií, a že všetky uvedené expozície sú dôležité v kontexte kontaktnej alergie, keďže kritickou nie je príčina expozície, ale kumulatívna dávka na jednotku plochy.

                     (3)

                     Prieskum o alergénnych látkach vo výrobkoch pre deti, ktorý vykonala Agentúra na ochranu životného prostredia v Dánsku (3), poukázal na prítomnosť alergénnych vonných látok v hračkách, konkrétne modelovacích hmotách, slizoch, bábike, medvedíkovi a v gumičkách.

                     (4)

                     Expertná skupina pre bezpečnosť hračiek poskytuje Komisii poradenstvo pri vypracúvaní legislatívnych návrhov a iniciatív v oblasti politiky bezpečnosti hračiek. Poslaním jej podskupiny pre chemické látky v hračkách (podskupina pre chemické látky) je poskytovať poradenstvo s ohľadom na chemické látky, ktoré by sa mohli používať v hračkách.

                     (5)

                     Expertná skupina pre bezpečnosť hračiek na svojom zasadnutí, ktoré sa konalo 13. septembra 2019 (4) pripomenula, že alergénna látka je vždy alergénna bez ohľadu na to, či je prítomná v kozmetických výrobkoch alebo v hračkách. Táto tzv. vnútorná vlastnosť látky je nezávislá od použitia látky, a preto je prítomná bez ohľadu na to, či sa alergénna látka používa v kozmetických výrobkoch alebo v hračkách. Expertná skupina následne dospela k záveru, že alergénna látka, ktorá predstavuje riziko v kozmetických výrobkoch, by rovnako mohla predstavovať riziko aj v hračkách. Preto zdôraznila dôležitosť úplného zohľadnenia stanovísk VVBS a predchádzajúcich výborov k alergénnym vonným látkam v kozmetických výrobkoch pri regulácii alergénnych vonných látok v hračkách.

                     (6)

                     Komisia môže na základe smernice 2009/48/ES zakázať použitie alergénnych vonných látok v hračkách alebo vyžadovať ich označovanie. V rozpore s nariadením Európskeho parlamentu a Rady (ES) č. 1223/2009 (5), ktorým sa regulujú kozmetické výrobky, neumožňuje Komisii stanoviť maximálne limity pre alergénne vonné látky.

                     (7)

                     VVBS v stanovisku z 26. a 27. júna 2012 dospel k záveru, že kozmetické výrobky, obsahujúce atranol alebo chlóratranol, nie sú bezpečné. VVBS tak potvrdil stanovisko Vedeckého výboru pre spotrebné výrobky (VVSV) zo 7. decembra 2004 (6), že atranol a chlóratranol by nemal byť prítomný v spotrebných výrobkoch. Podskupina pre chemické látky preto na svojom zasadnutí 3. mája 2018 (7) odporučila zakázať používanie atranolu a chlóratranolu v hračkách tým, že sa pridajú do tabuľky v časti III bode 11 prvom odseku prílohy II k smernici 2009/48/ES.

                     (8)

                     Vedecký výbor pre kozmetické výrobky a nepotravinárske výrobky určené pre spotrebiteľov (SCCNFP), ktorý bol predchodcom VVBS, v stanovisku z decembra 1999 (8) zahrnul Metyl-heptínkarbonát medzi vonné chemikálie, zriedkavejšie oznamované ako kontaktné alergény. Na základe uvedeného stanoviska bol Metyl-heptínkarbonát zaradený medzi alergénne vonné látky, ktoré sa musia uviesť na hračke, na pripevnenom štítku, na obale alebo v sprievodnom letáku, v súlade s časťou III bodom 11 tretím odsekom prílohy II k smernici 2009/48/ES. SCCNFP v stanovisku z 25. septembra 2001 (9) odporučil, aby úroveň Metyl-heptínkarbonátu v hotových kozmetických výrobkoch nepresahovala 0,01 %.

                     (9)

                     Vzhľadom na uvedené skutočnosti, a najmä na stanovisko VVBS, v ktorom je uvedený záver, že kozmetické výrobky obsahujúce atranol alebo chlóratranol nie sú bezpečné, stanovisko VVSV, že atranol a chlóratranol by nemal byť prítomný v kozmetických výrobkoch, a stanovisko SCCNFP, že obsah Metyl-heptínkarbonátu v kozmetických výrobkoch by nemal prekročiť 0,01 %, expertná skupina pre bezpečnosť hračiek na svojom zasadnutí 13. septembra 2019 odporučila zakázať používanie atranolu, chlóratranolu a Metyl-heptínkarbonátu v hračkách.

                     (10)

                     Vzhľadom na stanoviská VVBS, VVSV a SCCNFP a odporúčanie expertnej skupiny pre bezpečnosť hračiek by sa používanie atranolu, chlóratranolu a Metyl-heptínkarbonátu v hračkách malo zakázať.

                     (11)

                     Smernica 2009/48/ES by sa preto mala zodpovedajúcim spôsobom zmeniť.

                     (12)

                     Opatrenia stanovené v tejto smernici sú v súlade so stanoviskom výboru zriadeného podľa článku 47 ods. 1 smernice 2009/48/ES,

               PRIJALA TÚTO SMERNICU:

            Článok 1
            Príloha II k smernici 2009/48/ES sa mení v súlade s prílohou k tejto smernici.

            Článok 2

               1.   Členské štáty prijmú a uverejnia najneskôr do 4. júla 2022 zákony, iné právne predpisy a správne opatrenia potrebné na dosiahnutie súladu s touto smernicou. Bezodkladne oznámia Komisii znenie týchto ustanovení.
               Tieto ustanovenia uplatňujú od 5. júla 2022.
               Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

               2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.

            Článok 3
            Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.

            Článok 4
            Táto smernica je určená členským štátom.

            V Bruseli 11. decembra 2020

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 170, 30.6.2009, s. 1.

            (2)  Stanovisko Vedeckého výboru pre bezpečnosť spotrebiteľov k vonným alergénom v kozmetických výrobkoch, 26 – 27. júna 2012 (SCSS/1459/11). http://ec.europa.eu/health/scientific_committees/consumer_safety/docs/sccs_o_102.pdf

            (3)  Ministerstvo životného prostredia a potravinárstva v Dánsku – Agentúra na ochranu životného prostredia. Prieskum o alergénnych látkach vo výrobkoch pre deti – hračky a kozmetické výrobky. Prieskum o chemických látkach v spotrebných výrobkoch č. 148, 2016.
         https://www2.mst.dk/Udgiv/publications/2016/08/978-87-93529-00-7.pdf

            (4)  Zápisnica zo zasadnutia expertnej skupiny pre bezpečnosť hračiek z 13. septembra 2019.
         https://ec.europa.eu/transparency/regexpert/index.cfm?do=groupDetail.groupMeeting&meetingId=17996

            (5)  Nariadenie Európskeho parlamentu a Rady (ES) č. 1223/2009 z 30. novembra 2009 o kozmetických výrobkoch (Ú. v. EÚ L 342, 22.12.2009, s. 59).

            (6)  Stanovisko VVSV k atranolu a chlóratranolu prítomných v prírodných extraktoch (napr. extraktoch z lišajníka dubového a z konárika otrubového), 7. december 2004 (VVSV/00847/04).
         https://ec.europa.eu/health/ph_risk/committees/04_sccp/docs/sccp_o_006.pdf

            (7)  Zápisnica zo zasadnutia podskupiny pre chemické látky expertnej skupiny pre bezpečnosť hračiek z 3. mája 2018.
         https://ec.europa.eu/transparency/regexpert/index.cfm?do=groupDetail.groupMeetingDoc&docid=19025

            (8)  Stanovisko k alergii na vonné látky u spotrebiteľov – preskúmanie problému. Analýza potreby vhodných informácií pre spotrebiteľov a identifikácia alergénov pre spotrebiteľov, 8. december 1999 (SCCNFP/0017/98 Final), Tabuľka 6b, s. 23.
         https://ec.europa.eu/health/ph_risk/committees/sccp/documents/out98_en.pdf

            (9)  Stanovisko k prvotnému zoznamu surovín parfumových látok, ktoré nesmú byť súčasťou kozmetických výrobkov, okrem prípadov, keď podliehajú stanoveným obmedzeniam a podmienkam, 25. september 2001 (SCCNFP/0392/00 final), s. 8.
         https://ec.europa.eu/health/ph_risk/committees/sccp/documents/out150_en.pdf

            PRÍLOHA
            V časti III prílohy II sa bod 11 mení takto:

                        1.

                        v prvom odseku sa v tabuľke dopĺňajú tieto položky:

                                    č.

                                    Názov alergénnej vonnej látky

                                    Číslo CAS

                                    „(56)

                                    Atranol (2,6-dihydroxy-4-metylbenzaldehyd)

                                    526-37-4

                                    (57)

                                    Chlóratranol (3-chlór-2,6-dihydroxy-4-metylbenzaldehyd)

                                    57074-21-2

                                    (58)

                                    Metyl-heptínkarbonát

                                    111-12-6“;

                        2.

                        v treťom odseku sa v tabuľke vypúšťa položka 10.


title: Vykonávacia smernica Komisie (EÚ) 2021/415 z 8. marca 2021, ktorou sa menia smernice Rady 66/401/EHS a 66/402/EHS na účely prispôsobenia taxonomických skupín a názvov určitých druhov osív a burín vývoju vedeckých a technických poznatkov (Text s významom pre EHP)

text:
                  9.3.2021

                  SK

                  Úradný vestník Európskej únie

                  L 81/65

         VYKONÁVACIA SMERNICA KOMISIE (EÚ) 2021/415
         z 8. marca 2021,
         ktorou sa menia smernice Rady 66/401/EHS a 66/402/EHS na účely prispôsobenia taxonomických skupín a názvov určitých druhov osív a burín vývoju vedeckých a technických poznatkov
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Rady 66/401/EHS zo 14. júna 1966 o uvádzaní osiva krmovín na trh (1), a najmä na jej článok 2 ods. 1 časť A písm. a) a článok 21a,
         so zreteľom na smernicu Rady 66/402/EHS zo 14. júna 1966 týkajúcu sa obchodovania s osivom obilnín (2), a najmä na jej článok 2 ods. 1 časť A a článok 21a,
         keďže:

                     (1)

                     Vzhľadom na vývoj vedeckých poznatkov sa botanické názvy kostravy ovčej pravej a pýru plazivého, ako aj botanické názvy pšenice, pšenice tvrdej, pšenice špaldovej, ciroku a ciroku sudánskej trávy upravili v súlade s pravidlami Medzinárodného kódexu nomenklatúry pre riasy, huby a rastliny.

                     (2)

                     Botanický názov kostravy ovčej pravej sa upravil preto, lebo názov Festuca trachyphylla (Hack.) Hack. bol platne uverejnený skôr než názov Festuca trachyphylla (Hack.) Krajina. Názov Elytrigia repens nebol platne uverejnený ako botanický názov pýru plazivého. Namiesto toho bol ako platný botanický názov uvedeného druhu stanovený názov Elymus repens.

                     (3)

                     Prístupy zaoberajúce sa taxonómiou druhov rodu Triticum z hľadiska genómu a fylogenézy potvrdili, že pšenica tvrdá a pšenica špaldová, ktoré sa predtým považovali za nezávislé druhy, sú poddruhmi iných druhov. Predchádzajúci botanický názov pšenice tvrdej, Triticum durum Desf., bol preto upravený a nový názov je Triticum turgidum L. subsp. durum (Desf.) van Slageren. Botanický názov pšenice špaldovej, Triticum spelta L., bol upravený a súčasný názov je Triticum aestivum L. subsp. spelta (L.) Thell. V dôsledku toho, že pšenica špaldová sa stala poddruhom pšenice, sa skupina rastlín predtým nazývaná Triticum aestivum L. premenovala na Triticum aestivum L. subsp. aestivum v súlade s pravidlami Medzinárodného kódexu nomenklatúry pre riasy, huby a rastliny.

                     (4)

                     Predchádzajúci botanický názov sudánskej trávy, Sorghum sudanense (Piper) Stapf, nebol platne uverejnený a v súlade s pravidlami Medzinárodného kódexu nomenklatúry pre riasy, huby a rastliny bol ako platný botanický názov pre túto skupinu rastlín stanovený názov Sorghum bicolor (L.) Moench subsp. drummondii (Steud.) de Wet ex Davidse. V dôsledku toho, že sudánska tráva má taxonomickú úroveň poddruhu ciroku, botanický názov ciroku, Sorghum bicolor (L.) Moench, bol upravený v súlade s pravidlami Medzinárodného kódexu nomenklatúry pre riasy, huby a rastliny a súčasný názov je Sorghum bicolor (L.) Moench subsp. bicolor.

                     (5)

                     Smernice 66/401/EHS a 66/402/EHS by sa preto mali zmeniť s cieľom zohľadniť uvedené zmeny.

                     (6)

                     Opatrenia stanovené v tejto smernici sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TÚTO SMERNICU:

            Článok 1
            Zmeny smernice 66/401/EHS
            Smernica 66/401/EHS sa mení takto:

                        1.

                        V článku 2 ods. 1 časti A písm. a) sa vymedzenie šestnásteho pojmu nahrádza takto:

                                    „Festuca trachyphylla (Hack.) Hack.

                                    kostrava ovčia pravá“

                        2.

                        Príloha II sa mení v súlade s časťou A prílohy k tejto smernici.

            Článok 2
            Zmeny smernice 66/402/EHS
            Smernica 66/402/EHS sa mení takto:

                        1.

                        Článok 2 ods. 1 časť A sa mení takto:

                                    a)

                                    Vymedzenie ôsmeho pojmu sa nahrádza takto:

                                                „Sorghum bicolor (L.) Moench subsp. bicolor

                                                cirok“

                                    b)

                                    Vymedzenie deviateho pojmu sa nahrádza takto:

                                                „Sorghum bicolor (L.) Moench subsp. drummondii (Steud.) de Wet ex Davidse

                                                cirok sudánska tráva“

                                    c)

                                    Vymedzenie jedenásteho pojmu sa nahrádza takto:

                                                „Triticum aestivum L. subsp. aestivum

                                                pšenica“

                                    d)

                                    Vymedzenie dvanásteho pojmu sa nahrádza takto:

                                                „Triticum turgidum L. subsp. durum (Desf.) van Slageren

                                                pšenica tvrdá“

                                    e)

                                    Vymedzenie trinásteho pojmu sa nahrádza takto:

                                                „Triticum aestivum L. subsp. spelta (L.) Thell.

                                                pšenica špaldová“

                                    f)

                                    Vymedzenie pätnásteho pojmu sa nahrádza takto:

                                                „Sorghum bicolor (L.) Moench subsp. bicolor x Sorghum bicolor (L.) Moench subsp. drummondii (Steud.) de Wet ex Davidse

                                                Hybridy pochádzajúce z kríženia Sorghum bicolor (L.) Moench subsp. bicolor a Sorghum bicolor (L.) Moench subsp. drummondii (Steud.) de Wet ex Davidse“

                        2.

                        Prílohy I, II a III sa menia v súlade s časťou B prílohy k tejto smernici.

            Článok 3
            Transpozícia

               1.   Členské štáty prijmú a uverejnia, najneskôr do 31. januára 2022, zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie týchto ustanovení.
               Tieto ustanovenia uplatňujú od 1. februára 2022.
               Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

               2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.

            Článok 4
            Nadobudnutie účinnosti
            Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.

            Článok 5
            Adresáti
            Táto smernica je určená členským štátom.

            V Bruseli 8. marca 2021

                  Za Komisiu

                  predsedníčka

               Ursula VON DER LEYEN

            (1)  Ú. v. ES 125, 11.7.1966, s. 2298.

            (2)  Ú. v. ES 125, 11.7.1966, s. 2309.

            PRÍLOHA

               Časť A – zmeny prílohy II k smernici 66/401/EHS

            Názov stĺpca 7 v tabuľke v oddiele I bode 2 písmene A a názov stĺpca 5 v tabuľke v oddiele II bode 2 písmene A sa nahrádzajú takto:

               „Elymus repens“

               Časť B – zmeny príloh I, II a III k smernici 66/402/EHS

                        1.

                        Príloha I sa mení takto:

                                    a)

                                    V bode 2 sa poznámka pod čiarou (*) k tabuľke nahrádza takto:

                                                „(*)

                                                Pre oblasti, v ktorých prítomnosť S. halepense alebo S. bicolor subsp. drummondii predstavuje osobitné riziko krížového opelenia, platí:

                                                            a)

                                                            plodiny na produkciu základného osiva Sorghum bicolor subsp. bicolor alebo jeho hybridy sa musia izolovať najmenej 800 m od akéhokoľvek zdroja takéhoto kontaminujúceho peľu;

                                                            b)

                                                            plodiny na produkciu certifikovaného osiva Sorghum bicolor subsp. bicolor alebo jeho hybridy sa musia izolovať najmenej 400 m od akéhokoľvek zdroja takéhoto kontaminujúceho peľu.“

                                    b)

                                    Bod 5 sa nahrádza takto:

                                                „5.

                                                Plodiny na produkciu certifikovaného osiva hybridov Avena nuda, Avena sativa, Avena strigosa, Oryza sativa, Triticum aestivum subsp. aestivum, Triticum turgidum subsp. durum, Triticum aestivum subsp. spelta a samoopelivého xTriticosecale a plodiny na produkciu certifikovaného osiva hybridov Hordeum vulgare pomocou inej techniky, než je cytoplazmatická samčia sterilita (ďalej len „CMS“)

                                                            a)

                                                            Plodina musí spĺňať tieto normy, pokiaľ ide o vzdialenosti od susedných zdrojov peľu, ktoré môžu mať za následok nežiaduce cudzie opelenie:

                                                                        —

                                                                        minimálna vzdialenosť materského komponentu je 25 m od akejkoľvek inej odrody toho istého druhu okrem plodiny otcovského komponentu,

                                                                        —

                                                                        táto vzdialenosť sa nemusí dodržať, ak existuje dostatočná ochrana pred akýmkoľvek nežiaducim cudzím opelením.

                                                            b)

                                                            Plodina má dostatočnú pravosť a čistotu, pokiaľ ide o charakteristiky komponentov.
                                                            Ak sa osivo produkuje pomocou chemickej hybridizačnej látky, plodina musí spĺňať tieto ďalšie normy alebo podmienky:

                                                                        i)

                                                                        minimálna odrodová čistota každého komponentu musí byť:

                                                                                —

                                                                                Avena nuda, Avena sativa, Avena strigosa, Hordeum vulgare, Oryza sativa, Triticum aestivum subsp. aestivum, Triticum turgidum subsp. durum a Triticum aestivum subsp. spelta: 99,7 %,

                                                                                —

                                                                                samoopeľujúci xTriticosecale: 99,0 %;

                                                                        ii)

                                                                        minimálna hybridnosť musí byť 95 %. Percentuálny podiel hybridnosti sa hodnotí v súlade so súčasnými medzinárodnými metódami, pokiaľ takéto metódy existujú. V prípadoch, keď sa hybridnosť stanovuje počas skúšok osiva pred certifikáciou, stanovenie hybridnosti nie je potrebné zopakovať počas poľnej inšpekcie.“

                                    c)

                                    Bod 7 odsek B písm. a) sa nahrádza takto:

                                                „a)

                                                v prípade Avena nuda, Avena sativa, Avena strigosa, Hordeum vulgare, Oryza sativa, Phalaris canariensis, xTriticosecale, Triticum aestivum subsp. aestivum, Triticum turgidum subsp. durum, Triticum aestivum subsp. spelta, Secale cereale: jedna;“.

                        2.

                        Príloha II sa mení takto:

                                    a)

                                    Bod 1 sa mení takto:

                                                i)

                                                Odsek A sa nahrádza takto:

                                                            „A.

                                                                  Avena nuda, Avena sativa, Avena strigosa, Hordeum vulgare, Oryza sativa, Triticum aestivum subsp. aestivum, Triticum turgidum subsp. durum, Triticum aestivum subsp. spelta iné ako hybridy v každom prípade:

                                                                        Kategória

                                                                        Minimálna odrodová čistota
                                                                        (%)

                                                                        základné osivo

                                                                        99,9

                                                                        certifikované osivo prvej generácie

                                                                        99,7

                                                                        certifikované osivo druhej generácie

                                                                        99,0

                                                                  Minimálna odrodová čistota sa zisťuje hlavne pri poľných prehliadkach uskutočňovaných v súlade s podmienkami stanovenými v prílohe I.“;

                                                ii)

                                                Odsek C sa nahrádza takto:

                                                            „C.

                                                               Hybridy Avena nuda, Avena sativa, Avena strigosa, Hordeum vulgare, Oryza sativa, Triticum aestivum subsp. aestivum, Triticum turgidum subsp. durum, Triticum aestivum subsp. spelta a samoopelivého xTriticosecale

                                                            Minimálna odrodová čistota osiva kategórie certifikované osivo musí dosahovať 90 %.
                                                            V prípade druhu Hordeum vulgare vyprodukovaného pomocou CMS musí dosahovať 85 %. Nečistoty iné ako obnovovač nesmú presiahnuť 2 %.
                                                            Minimálna odrodová čistota sa preskúma skúškou pri následnej úradnej kontrole uskutočnenej na primeranom podiele vzoriek.“;

                                    b)

                                    V tabuľke v bode 2 odseku A sa zápis v treťom riadku stĺpca 1 nahrádza takto:
                                    „Avena sativa, Avena strigosa, Hordeum vulgare, Triticum aestivum subsp. aestivum, Triticum turgidum subsp. durum, Triticum aestivum subsp. spelta:“;

                        3.

                        Tabuľka v prílohe III sa mení takto:

                                    i)

                                    v treťom riadku prvého stĺpca sa položka nahrádza takto:
                                    „Avena sativa, Avena strigosa, Hordeum vulgare, Triticum aestivum subsp. aestivum, Triticum turgidum subsp. durum, Triticum aestivum subsp. spelta, Secale cereale, xTriticosecale“;

                                    ii)

                                    v šiestom riadku prvého stĺpca sa položka nahrádza takto:
                                    „Sorghum bicolor (L.) Moench subsp. bicolor“;

                                    iii)

                                    v siedmom riadku prvého stĺpca sa položka nahrádza takto:
                                    „Sorghum bicolor (L.) Moench subsp. drummondii (Steud.) de Wet ex Davidse“;

                                    iv)

                                    v ôsmom riadku prvého stĺpca sa položka nahrádza takto:
                                    „hybridy Sorghum bicolor (L.) Moench subsp. bicolor x Sorghum bicolor (L.) Moench subsp. drummondii (Steud.) de Wet ex Davidse“.


title: Delegovaná smernica Komisie (EÚ) 2021/1716 z 29. júna 2021, ktorou sa mení smernica Európskeho parlamentu a Rady 2014/47/EÚ, pokiaľ ide o zmeny v označení kategórií vozidiel vyplývajúce zo zmien právnych predpisov o typovom schvaľovaní (Text s významom pre EHP)

text:
                  27.9.2021

                  SK

                  Úradný vestník Európskej únie

                  L 342/45

         DELEGOVANÁ SMERNICA KOMISIE (EÚ) 2021/1716
         z 29. júna 2021,
         ktorou sa mení smernica Európskeho parlamentu a Rady 2014/47/EÚ, pokiaľ ide o zmeny v označení kategórií vozidiel vyplývajúce zo zmien právnych predpisov o typovom schvaľovaní
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady 2014/47/EÚ (1) z 3. apríla 2014 o cestnej technickej kontrole úžitkových vozidiel prevádzkovaných v Únii a o zrušení smernice 2000/30/ES, a najmä na jej článok 21,
         keďže:

                     (1)

                     Smernica 2014/47/EÚ sa vzťahuje na úžitkové vozidlá s konštrukčnou rýchlosťou presahujúcou 25 km/h zaradené do kategórií uvedených v článku 2 ods. 1 uvedenej smernice. Dané kategórie sú určené odkazom na smernice Európskeho parlamentu a Rady 2003/37/ES (2) a 2007/46/ES (3).

                     (2)

                     Smernica 2003/37/ES bola zrušená nariadením Európskeho parlamentu a Rady (EÚ) č. 167/2013 (4) a smernica 2007/46/ES bola zrušená nariadením Európskeho parlamentu a Rady (EÚ) 2018/858 (5).

                     (3)

                     Vzhľadom na zmeny v označení kategórií vozidiel vyplývajúce zo zrušenia smernice 2003/37/ES nariadením (EÚ) č. 167/2013 by sa mali aktualizovať kategórie vozidiel uvedené v článku 2 ods. 1 smernice 2014/47/EÚ, ako aj v bode 6 prílohy IV k uvedenej smernici.

                     (4)

                     Smernica 2014/47/EÚ by sa preto mala zodpovedajúcim spôsobom zmeniť,

               PRIJALA TÚTO SMERNICU:

            Článok 1
            Smernica 2014/47/EÚ sa mení takto:

                        1.

                        Článok 2 sa mení takto:

                                    a)

                                    Odsek 1 sa mení takto:

                                                i)

                                                Úvodné slová sa nahrádzajú takto:

                                                   „1.   Táto smernica sa vzťahuje na vozidlá s konštrukčnou rýchlosťou presahujúcou 25 km/h zaradené do nasledujúcich kategórií vymedzených v nariadení Európskeho parlamentu a Rady (EÚ) č. 167/2013 (*1) a v nariadení Európskeho parlamentu a Rady (EÚ) 2018/858 (*2):

                                                   (*1)  Nariadenie Európskeho parlamentu a Rady (EÚ) č. 167/2013 z 5. februára 2013 o schvaľovaní poľnohospodárskych a lesných vozidiel a o dohľade nad trhom s týmito vozidlami (Ú. v. EÚ L 60, 2.3.2013, s. 1)."

                                                   (*2)  Nariadenie Európskeho parlamentu a Rady (EÚ) 2018/858 z 30. mája 2018 o schvaľovaní motorových vozidiel a ich prípojných vozidiel, ako aj systémov, komponentov a samostatných technických jednotiek určených pre takéto vozidlá a o dohľade nad trhom s nimi, ktorým sa menia nariadenia (ES) č. 715/2007 a (ES) č. 595/2009 a zrušuje smernica 2007/46/ES (Ú. v. EÚ L 151, 14.6.2018, s. 1).“"

                                                ii)

                                                Písmeno d) sa nahrádza takto:

                                                            „d)

                                                            vozidlá kategórií T1b, T2b, T3b, T4.1b, T4.2b a T4.3b, ktoré sa používajú najmä na verejných cestách na účely komerčnej cestnej nákladnej dopravy a ktorých najvyššia konštrukčná rýchlosť presahuje 40 km/h.“

                        2.

                        V prílohe IV sa bod 6 mení takto:

                                    a)

                                    Písmená g) a h) sa nahrádzajú takto:

                                                „g)

                                                T1b

                                                h)

                                                T2b“;

                                    b)

                                    Dopĺňajú sa tieto písmená i) až m):

                                                „i)

                                                T3b

                                                j)

                                                T4.1b

                                                k)

                                                T4.2b

                                                l)

                                                T4.3b

                                                m)

                                                Iná kategória vozidiel:
                                                (uveďte)“.

            Článok 2
            Transpozícia

               1.   Členské štáty prijmú a uverejnia zákony, iné právne predpisy a správne opatrenia potrebné na dosiahnutie súladu s touto smernicou najneskôr do 27. septembra 2022. Komisii bezodkladne oznámia znenie týchto ustanovení.
               Opatrenia potrebné na dosiahnutie súladu s článkom 1 sa uplatňujú od 27. septembra 2022.
               Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

               2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.

            Článok 3
            Nadobudnutie účinnosti
            Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.

            Článok 4
            Adresáti
            Táto smernica je určená členským štátom.

            V Bruseli 29. júna 2021

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 127, 29.4.2014, s. 134.

            (2)  Smernica Európskeho parlamentu a Rady 2003/37/ES z 26. mája 2003 o typovom schválení poľnohospodárskych alebo lesných traktorov, ich prípojných vozidiel a ťahaných vymeniteľných strojov, spolu s ich systémami, komponentmi a samostatnými technickými jednotkami, ktorou sa zrušuje smernica 74/150/EHS (Ú. v. EÚ L 171, 9.7.2003, s. 1).

            (3)  Smernica Európskeho parlamentu a Rady 2007/46/ES z 5. septembra 2007, ktorou sa zriaďuje rámec pre typové schválenie motorových vozidiel a ich prípojných vozidiel, systémov, komponentov a samostatných technických jednotiek určených pre tieto vozidlá (Ú. v. EÚ L 263, 9.10.2007, s. 1).

            (4)  Nariadenie Európskeho parlamentu a Rady (EÚ) č. 167/2013 z 5. februára 2013 o schvaľovaní poľnohospodárskych a lesných vozidiel a o dohľade nad trhom s týmito vozidlami (Ú. v. EÚ L 60, 2.3.2013, s. 1).

            (5)  Nariadenie Európskeho parlamentu a Rady (EÚ) 2018/858 z 30. mája 2018 o schvaľovaní motorových vozidiel a ich prípojných vozidiel, ako aj systémov, komponentov a samostatných technických jednotiek určených pre takéto vozidlá a o dohľade nad trhom s nimi, ktorým sa menia nariadenia (ES) č. 715/2007 a (ES) č. 595/2009 a zrušuje smernica 2007/46/ES (Ú. v. EÚ L 151, 14.6.2018, s. 1).


title: Delegovaná smernica Komisie (EÚ) 2021/1717 z 9. júla 2021, ktorou sa mení smernica Európskeho parlamentu a Rady 2014/45/EÚ, pokiaľ ide o aktualizáciu určitých označení kategórie vozidiel a doplnenie systému eCall do zoznamu kontrolovaných položiek, metód kontrol, príčin porúch a hodnotenie chýb v prílohe I a prílohe III k uvedenej smernici (Text s významom pre EHP)

text:
                  27.9.2021

                  SK

                  Úradný vestník Európskej únie

                  L 342/48

         DELEGOVANÁ SMERNICA KOMISIE (EÚ) 2021/1717
         z 9. júla 2021,
         ktorou sa mení smernica Európskeho parlamentu a Rady 2014/45/EÚ, pokiaľ ide o aktualizáciu určitých označení kategórie vozidiel a doplnenie systému eCall do zoznamu kontrolovaných položiek, metód kontrol, príčin porúch a hodnotenie chýb v prílohe I a prílohe III k uvedenej smernici
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady 2014/45/EÚ z 3. apríla 2014 o pravidelnej kontrole technického stavu motorových vozidiel a ich prípojných vozidiel a o zrušení smernice 2009/40/ES (1), a najmä na jej článok 17,
         keďže:

                     (1)

                     Smernica 2014/45/EÚ sa vzťahuje na vozidlá s konštrukčnou rýchlosťou presahujúcou 25 km/h zaradené do kategórií uvedených v článku 2 ods. 1 uvedenej smernice. Dané kategórie sú určené odkazom na smernice Európskeho parlamentu a Rady 2002/24/ES (2), 2003/37/ES (3) a 2007/46/ES (4).

                     (2)

                     Smernica 2002/24/ES bola zrušená nariadením Európskeho parlamentu a Rady (EÚ) č. 168/2013 (5), smernica 2003/37/ES bola zrušená nariadením Európskeho parlamentu a Rady (EÚ) č. 167/2013 (6) a smernica 2007/46/ES bola zrušená nariadením Európskeho parlamentu a Rady (EÚ) 2018/858 (7).

                     (3)

                     Vzhľadom na zmeny v označení kategórií vozidiel vyplývajúce zo zrušenia smerníc 2002/24/ES a 2003/37/ES by sa mali upraviť určité označenia kategórií vozidiel uvedené v smernici 2014/45/EÚ. Tieto zmeny nebudú mať vplyv na rozsah a frekvenciu kontrol.

                     (4)

                     Nariadením Európskeho parlamentu a Rady (EÚ) 2015/758 (8) sa s účinnosťou od 31. marca 2018 stanovuje povinnosť, že určité nové typy vozidiel musia byť vybavené pevne zabudovaným palubným systémom eCall využívajúcim tiesňovú linku 112.

                     (5)

                     Palubný systém eCall využívajúci tiesňovú linku 112 je núdzový systém a ako taký si vyžaduje najvyššiu úroveň spoľahlivosti. Je potrebné zaistiť presnosť minimálneho súboru údajov a hlasového prenosu a kvalitu a pripraviť jednotný režim kontrol na zaistenie dlhej životnosti a trvanlivosti palubného systému eCall využívajúceho tiesňovú linku 112. Preto by sa mali vykonávať pravidelné kontroly technického stavu systému eCall v súlade so smernicou 2014/45/EÚ. Do tabuľky 3 prílohy I k uvedenej smernici by sa mal doplniť nový bod týkajúci sa takejto kontroly.

                     (6)

                     Smernica 2014/45/EÚ by sa preto mala zodpovedajúcim spôsobom zmeniť,

               PRIJALA TÚTO SMERNICU:

            Článok 1
            Smernica 2014/45/EÚ sa mení takto:

                        1.

                        Článok 2 sa mení takto:

                                    a)

                                    Odsek 1 sa mení takto:

                                                i)

                                                Úvodné slová sa nahrádza takto:

                                                   „1.   Táto smernica sa vzťahuje na vozidlá s konštrukčnou rýchlosťou presahujúcou 25 km/h zaradené do nasledujúcich kategórií, ktoré sú vymedzené v nariadeniach Európskeho parlamentu a Rady (EÚ) č. 167/2013 (*1), (EÚ) č. 168/2013 (*2) a (EÚ) 2018/858 (*3):

                                                   (*1)  Nariadenie Európskeho parlamentu a Rady (EÚ) č. 167/2013 z 5. februára 2013 o schvaľovaní poľnohospodárskych a lesných vozidiel a o dohľade nad trhom s týmito vozidlami (Ú. v. EÚ L 60, 2.3.2013, s. 1)."

                                                   (*2)  Nariadenie Európskeho parlamentu a Rady (EÚ) č. 168/2013 z 15. januára 2013 o schvaľovaní a dohľade nad trhom dvoj- alebo trojkolesových vozidiel a štvorkoliek (Ú. v. EÚ L 60, 2.3.2013, s. 52)."

                                                   (*3)  Nariadenie Európskeho parlamentu a Rady (EÚ) 2018/858 z 30. mája 2018 o schvaľovaní motorových vozidiel a ich prípojných vozidiel, ako aj systémov, komponentov a samostatných technických jednotiek určených pre takéto vozidlá a o dohľade nad trhom s nimi, ktorým sa menia nariadenia (ES) č. 715/2007 a (ES) č. 595/2009 a zrušuje smernica 2007/46/ES (Ú. v. EÚ L 151, 14.6.2018, s. 1).“"

                                                ii)

                                                Šiesta a siedma zarážka sa nahrádzajú takto:

                                                            „–

                                                            od 1. januára 2022 dvoj- alebo trojkolesové vozidlá – kategórie vozidiel L3e, L4e, L5e a L7e vybavené spaľovacím motorom so zdvihovým objemom viac než 125 cm3, – kolesové traktory kategórií T1b, T2b, T3b, T4.1b, T4.2b a T4.3b, ktoré sa používajú najmä na verejných pozemných komunikáciách a ktorých maximálna konštrukčná rýchlosť presahuje 40 km/h“.

                                    b)

                                    V odseku 2 sa siedma zarážka nahrádza takto:

                                                „–

                                                vozidlá kategórií L3e, L4e, L5e a L7e, vybavené spaľovacím motorom so zdvihovým objemom viac než 125 cm3, ak členské štáty zaviedli účinné alternatívne opatrenia pre bezpečnosť cestnej premávky pre dvoj- alebo trojkolesové vozidlá, najmä s prihliadnutím na príslušné štatistiky z oblasti bezpečnosti cestnej premávky za posledných päť rokov. Členské štáty oznámia takéto výnimky Komisii.“

                        2.

                        Článok 5 sa mení takto:

                                    a)

                                    V odseku 1 sa písmeno c) nahrádza takto:

                                                „c)

                                                kolesové traktory kategórií T1b, T2b, T3b, T4.1b, T4.2b a T4.3b, ktoré sa používajú najmä na verejných pozemných komunikáciách na komerčnú cestnú prepravu: štyri roky po dátume prvého prihlásenia vozidla do evidencie a potom každé dva roky.“

                                    b)

                                    Odsek 2 sa nahrádza takto:

                                       „2.   Členské štáty stanovia vhodné intervaly, v ktorých sa vozidlá kategórie L3e, L4e, L5e a L7e vybavené spaľovacím motorom so zdvihovým objemom viac než 125 cm3 majú podrobiť kontrole technického stavu.“

                        3.

                        Prílohy I a III sa menia v súlade s prílohou k tejto smernici.

            Článok 2
            Transpozícia

               1.   Členské štáty prijmú a uverejnia zákony, iné právne predpisy a správne opatrenia potrebné na dosiahnutie súladu s touto smernicou najneskôr do 27. septembra 2022. Komisii bezodkladne oznámia znenie týchto ustanovení.
               Opatrenia potrebné na dosiahnutie súladu s článkom 1 tejto smernice a bodom 2 prílohy k tejto smernici sa uplatňujú od 27. septembra 2022.
               Opatrenia potrebné na dosiahnutie súladu s bodom 1 prílohy k tejto smernici uplatňujú najneskôr od 20. mája 2023.
               Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

               2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.

            Článok 3
            Nadobudnutie účinnosti
            Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.

            Článok 4
            Adresáti
            Táto smernica je určená členským štátom.

            V Bruseli 9. júla 2021

                  Za Komisiu

                  predsedníčka

               Ursula VON DER LEYEN

            (1)  Smernica Európskeho parlamentu a Rady 2009/40/ES zo 6. mája 2009 o kontrole technického stavu motorových vozidiel a ich prípojných vozidiel (Ú. v. EÚ L 141, 6.6.2009, s. 12).

            (2)  Smernica Európskeho parlamentu a Rady 2002/24/ES z 18. marca 2002 o typovom schválení dvoj- a trojkolesových motorových vozidiel, ktorou sa zrušuje smernica Rady 92/61/EHS (Ú. v. ES L 124, 9.5.2002, s. 1).

            (3)  Smernica Európskeho parlamentu a Rady 2003/37/ES z 26. mája 2003 o typovom schválení poľnohospodárskych alebo lesných traktorov, ich prípojných vozidiel a ťahaných vymeniteľných strojov, spolu s ich systémami, komponentmi a samostatnými technickými jednotkami, ktorou sa zrušuje smernica 74/150/EHS (Ú. v. EÚ L 171, 9.7.2003, s. 1).

            (4)  Smernica Európskeho parlamentu a Rady 2007/46/ES z 5. septembra 2007, ktorou sa zriaďuje rámec pre typové schválenie motorových vozidiel a ich prípojných vozidiel, systémov, komponentov a samostatných technických jednotiek určených pre tieto vozidlá (Ú. v. EÚ L 263, 9.10.2007, s. 1).

            (5)  Nariadenie Európskeho parlamentu a Rady (EÚ) č. 168/2013 z 15. januára 2013 o schvaľovaní a dohľade nad trhom dvoj- alebo trojkolesových vozidiel a štvorkoliek (Ú. v. EÚ L 60, 2.3.2013, s. 52).

            (6)  Nariadenie Európskeho parlamentu a Rady (EÚ) č. 167/2013 z 5. februára 2013 o schvaľovaní poľnohospodárskych a lesných vozidiel a o dohľade nad trhom s týmito vozidlami (Ú. v. EÚ L 60, 2.3.2013, s. 1).

            (7)  Nariadenie Európskeho parlamentu a Rady (EÚ) 2018/858 z 30. mája 2018 o schvaľovaní motorových vozidiel a ich prípojných vozidiel, ako aj systémov, komponentov a samostatných technických jednotiek určených pre takéto vozidlá a o dohľade nad trhom s nimi, ktorým sa menia nariadenia (ES) č. 715/2007 a (ES) č. 595/2009 a zrušuje smernica 2007/46/ES (Ú. v. EÚ L 151, 14.6.2018, s. 1).

            (8)  Nariadenie Európskeho parlamentu a Rady (EÚ) 2015/758 z 29. apríla 2015 o požiadavkách typového schválenia pri zavádzaní palubného systému eCall využívajúceho službu tiesňovej linky 112 a o zmene smernice 2007/46/ES (Ú. v. EÚ L 123, 19.5.2015, s. 77).

            PRÍLOHA
            Prílohy I a III sa menia takto:

                        1.

                        V bode 3 prílohy I sa v oddiele 7 dopĺňa tento bod:

                                       Položka

                                       Metóda

                                       Opis poruchy/chýb

                                       Hodnotenie chýb

                                       Ľahká

                                       Vážna

                                       Nebezpečná

                                                „7.13.

                                                eCall (ak je nainštalovaný, v súlade s právnymi predpismi EÚ o typovom schválení)

                                                7.13.1.

                                                Montáž a konfigurácia

                                    Vizuálna kontrola doplnená použitím elektronického rozhrania, pokiaľ to umožňujú technické charakteristiky vozidla a sú k dispozícii potrebné údaje

                                                a)

                                                Chýba systém alebo akýkoľvek komponent

                                    X

                                                b)

                                                Nesprávna verzia softvéru

                                    X

                                                c)

                                                Nesprávne kódovanie systému

                                    X

                                                7.13.2.

                                                Stav

                                    Vizuálna kontrola doplnená použitím elektronického rozhrania, pokiaľ to umožňujú technické charakteristiky vozidla a sú k dispozícii potrebné údaje

                                                a)

                                                Poškodený systém alebo komponenty

                                    X

                                                b)

                                                Svetelná kontrolka nesprávneho fungovania (MIL) systému eCall ukazuje akýkoľvek druh poruchy systému

                                    X

                                                c)

                                                Porucha elektronickej riadiacej jednotky systému eCall

                                    X

                                                d)

                                                Porucha zariadenia mobilnej komunikačnej siete

                                    X

                                                e)

                                                Porucha signálu GPS

                                    X

                                                f)

                                                Audio komponenty nie sú pripojené

                                    X

                                                g)

                                                Zdroj napájania nie je pripojený alebo nie je dostatočne nabitý

                                    X

                                                h)

                                                Systém upozorňuje na poruchu prostredníctvom elektronického rozhrania vozidla

                                    X

                                                7.13.3

                                                Výkonnosť

                                    Vizuálna kontrola doplnená použitím elektronického rozhrania, pokiaľ to umožňujú technické charakteristiky vozidla a sú k dispozícii potrebné údaje

                                                a)

                                                Minimálny súbor údajov (MSD) je nesprávny

                                    X

                                                b)

                                                Audio komponenty nefungujú správne

                                    X“

                        2.

                        V prílohe III sa bod 4 v tabuľke I mení takto:

                                    a)

                                    Názov sa nahrádza takto:
                                    „Zvláštne vozidlá odvodené z vozidiel kategórie N, T1b, T2b, T3b, T4.1b, T4.2b a T4.3b“.

                                    b)

                                    Odkazy na vozidlá kategórie „T5“ sa nahrádzajú odkazmi na tieto kategórie:
                                    „T1b, T2b, T3b, T4.1b, T4.2b a T4.3b (P) a T1b, T2b, T3b, T4.1b, T4.2b a T4.3b (D).“